Subject: Teabenõue
From: "Martin Noorsalu" <[email-masked]>
To: "Politsei- ja Piirivalveamet" <[email-masked]>
Date: Fri, 7 Nov 2025 01:18:49 +0200

Lugupeetud ministeeriumi esindajad
MTÜ Eesti Kiirabikopter pöördub Teie poole seoses Politsei ja
Piirivalveameti (PPA) lennutegevuse õigusliku raamistikuga ning sellega
seotud ohutuse, vastutuse ja järelevalve korraldusega. Oleme varasemalt
saanud Kliimaministeeriumilt selgitusi, et lennundusseaduse § 4214 lõike 2
rakendamiseks vajalik ministri määrus on ministeeriumi pädevuses, kuid
seni kehtestamata. Samas on Transpordiamet kinnitanud, et PPA riikliku
lennunduse järelevalve teostamine baseerub kehtival EASA üldisel
ohutuspõhimõtete raamistikul, kuid siseriiklik õigusakt, mis määraks
erisused ja täpsed nõuded, puudub.
Tekkinud olukord mõjutab otseselt nii lennuohutust kui ka
meditsiinilendude toimimist, mis on riigi jaoks kriitilise tähtsusega
tegevus. MTÜ Eesti Kiirabikopteri hinnangul on tegemist õigusliku
ebakõlaga, mis vajab kiiret ja läbipaistvat lahendust.
Palume Siseministeeriumil vastata järgnevatele küsimustele:
1.  Kuidas edeneb PPA lennutegevust reguleeriva määruse ettevalmistamine
Siseministeeriumis ning milline on selle valmimise ajakava?
2.  Kes ministeeriumis vastutab määruse koostamise, kooskõlastamise ja
jõustamise protsessi eest?
3.  Kas Siseministeerium on teadlik, et määruse puudumine loob olukorra,
kus PPA lennutegevus toimub ilma selge siseriikliku õigusliku aluse ja
järelevalveraamistikuta?
4.  Kas Siseministeerium on pidanud Kliimaministeeriumiga läbirääkimisi
tööjaotuse, vastutuse ja regulatsiooni täpsustamiseks, arvestades, et üks
ministeerium vastutab lennunduse üldraamistiku eest ja teine PPA
operatiivtegevuse eest?
5.  Kas Siseministeerium on hinnanud õiguslikku riski nii riigile kui
PPA-le juhuks, kui lennuõnnetus või muu õiguslikult oluline juhtum toimub
olukorras, kus rakendusaktid puuduvad (lex imperfecta)?
6.  Millised tehnilised ja operatiivsed nõuded kehtivad täna PPA poolt
teostatavatele HEMS-, SAR- ja POL-lendudele, kui ministri määrus, mis
peaks need siseriiklikult fikseerima, on kehtestamata?
7.  Kas Siseministeerium peab aktsepteeritavaks olukorda, kus riiklikud
meditsiinilennud toimuvad ilma selgelt kehtestatud nõuete ja vastutuse
jaotuseta?
8.  Miks ei sisalda PPA poolt tervisekassale edastatud teenuse
hinnapakkumine kopteri kapitalikulu(soetuskulu)
MTÜ Eesti Kiirabikopter tegutseb eesmärgiga edendada Eesti meditsiinilist
õhutransporti, tagada avalikkusele läbipaistev ülevaade ohutusnõuetest
ning aidata kaasa kaasaegse kiirabikopteri teenuse väljatöötamisele.
Seetõttu peame oluliseks, et PPA lennutegevuse regulatiivne raamistik
oleks vastavuses nii Euroopa õigusest tulenevate nõuetega kui ka Eesti
riigi enda õigusloome standarditega.
Ootame Teie selgitusi ja vastuseid seaduses ettenähtud tähtaja jooksul.
Lugupidamisega
Martin Noorsalu
Juhatuse liige
MTÜ Eesti Kiirabikopter
Tel: &#43;372 56 615 512
E-post: [email-masked]
www.kiirabikopter.ee